S-3115/2020

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 12. maí 2020, á hendur E-x-x S-x-x, kt. [...], [...], [...], fyrir eftirtalin umferðarlagabrot með því að hafa:

1. Miðvikudaginn 25. desember 2019 ekið bifreiðinni [...] sviptur ökurétti og undir áhrifum áfengis (í blóði mældist vínandamagn 1,85‰) um Korpúlfsstaðaveg í Mosfellsbæ, þar sem lögregla stöðvaði aksturinn.

Telst brot þetta varða við 1., sbr. 3. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

2. Mánudaginn 16. mars 2020 ekið bifreiðinni [...] sviptur ökurétti og án þess að virða stöðvunarskyldu norður Langatanga, að Grundartanga, þar sem lögregla stöðvaði aksturinn.

Telst brot þetta varða við 3. mgr. 7. gr. og 1. mgr. 58. gr., sbr. 1. mgr. 94. gr. og 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv.101. gr. laga nr. 77/2019.

Ákærði krefst vægustu refsingar sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 11. maí 2020, var ákærði dæmdur í 60 daga fangelsi, skilorðsbundið til tveggja ára, með dómi 22. desember 2017 fyrir þjófnað, akstur undir áhrifum áfengis og akstur undir áhrifum ávana-og fíkniefna. Þá var hann dæmdur í 4 mánaða fangelsi, skilorðsbundið til þriggja ára, með dómi 5. apríl 2019 meðal annars fyrir akstur undir áhrifum áfengis og akstur sviptur ökurétti og var skilorð dómsins frá 22. desember 2017 dæmt upp. Loks var hann dæmdur í 6 mánaða fangelsi með dómi 17. janúar 2020 fyrir hraðakstur, akstur undir áhrifum áfengis og akstur sviptur ökurétti, var dómurinn hegningarauki að hluta við dóminn frá 5. apríl 2019 og var skilorð hans dæmt upp.

Brot það sem ákærði er sakfelldur fyrir nú samkvæmt 1. tölulið ákæru var framið fyrir uppsögu síðastgreinda dómsins og verður ákærða því nú dæmdur hegningarauki samkvæmt 78. gr. almennra hegningarlaga. Brot samkvæmt 2. ákærulið er framið eftir uppsögu dómsins.

Verður þannig við það miðað að ákærði hafi nú að teknu tilliti til hegningaraukasjónarmiða í þriðja sinn gerst sekur um akstur undir áhrifum áfengis og akstur sviptur ökurétti, samanber ítrekunarramma 3. mgr. 71. gr. almennra hegningarlaga.

Með hliðsjón af framangreindu, skýlausrar játningar ákærða, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 45 daga.

Ákærði var sviptur ökurétti ævilangt með dóminum frá 17. janúar 2020. Þykja ekki efni til þess að gera ákærða frekari sviptingu ökuréttar enda brot það sem er grundvöllur kröfu um ökuréttarsviptingu framið fyrir uppsögu fyrrgreinds dóms.

Ákærði greiði 24.598 krónur í sakarkostnað.

Af hálfu ákæruvaldsins flutti málið G-kk-nf Þ. S-kk-nf aðstoðarsaksóknari.

H-kvk-nf S-kvk-nf B-kvk-nf, aðstoðarmaður dómara, kveður upp dóminn.

D Ó MS O R Ð:

Ákærði, E-x-x S-x-x, sæti fangelsi í 45 daga.

Ákærði greiði 24.598 krónur í sakarkostnað.

H-kvk-nf S-kvk-nf B-kvk-nf